Mo signur Caluori astga dar infurmaziuns da Cuira
Nossa gira tras Cuira ans maina davent dal Postplatz sur il parc da 
Benedetg Fontana a l'Untere Gasse. Impressiuns e vistas:

Anita Simeon, Tanja Cazin

Verd. Sco al start d'in sprint curra la glieud sur il Postplatz vi, da maun dretg in insla cun in crap pli grond, nua ch'i manca mo anc il capricorn per esser in monument central da la chapitala grischuna, da vart sanestra in insla plain geranis da tuttas colurs cotschnas. Tranter inslas curran els vi e na per liquidar las davosas cumpras avant che la dumengia serra las portas dals stizuns. Mo paucs chattan ina minuta peda per pussar en la sumbriva da las arcadas da la banca chantunala, fugind da la chalira che smatga sin l'asfalt. "Tge che nus pensain dals Rumantschs? Nus essan oriundamain betg da la Surselva, essan però creschids si qua. Igl è donn che nus n'avain betg dapli contact cun quels da là si. Engiadinais? Cun quels' n'avain nus da far nagut."

Las plantas avant il restaurant Calanda, en il uschenumnà "Calandagärtli" n'èn betg anc bunas da spender la sumbriva giavischabla e da zuppar la fatschada sterila dal nov bajetg. Tuttina han in per chattà la via sa regurdond da l'atmosfera dal vegl Calandagärtli: ,,Dal temp da la Kanti vegnivan nus adina qua. Quai era noss lieu da s'entupada. Sche ti avevas la chagia d'emprender e duvravas insatgi per baiver ina biera alura chattavas qua segir insatgi." EI prenda in sitg da sia gervosa, metta si il spievel da sulegl e di: "Cuira è anc adina ina buna citad. Ella porscha tut quai che ti dovras ed en curt temp pos ti esser en las pli differentas regiuns. Ti es spert en il Tessin, dabot a Turitg e per ir cun skis èsi qua optimal. He, guarda quel Superschlitta che è gest passà, uschè in avess jau er gugent ina giada." Il porsche passa per ils ospitals - in numer turitgais.

La Krebsliga venda gladiolas vi da l'autra vart da la mar cun sias inslas. Ussa èsi temp per in glatsch. Al Merkur cumprain nus in softeis cun flocs da tschigulatta. "Oberländerwitz? Quels na datti betg pli. Oz raquint’ins sgnoccas davart ils jugoslavs u tamils. En quel senn han ils jugoslavs remplazzà ils sursilvans." Nus passain sper la posta vi encunter il Fontanapark. Normalmain stat avant la posta adina inqual jugoslav. Tge ch'els spetgan là nun e clar - probablamain è il telefon la causa – la suletta colliaziun tar lur patria oriunda. Ma: oz nun e olma da carstgaun sin quest plaz.

Per paja chattain nus puspè glieud en il parc da Benedetg Fontana. Il grond um da guerra ha radunà qua ses successurs en la battaglia, en la battaglia da la vita. Umens e dunnas che vivan dad in kick tar l'auter, cun la buttiglia d'alcohol en maun tremblant.. "Cuira è lässig, gail. Jau hai vivì gia en pliras citads - Turitg, Barcelona, Lissabon u Amsterdam, ma jau vegn adina a turnar a Cuira. Jau viv qua gia dapi tschintg onns senza sustegn - ed jau surviv. Cuira è ina citad interessanta - ella schai tranter nord e sid. Nus essan mo 30000 persunas, ma sche ti passas in venderdi saira tras la Untere Gasse alura è quai sco en ina citad en la provinza da l'Italia - tut è sin via. Tge che disturba mai in zichel è, che la polizia è fitg seriusa e stinada." Da l'autra vart dal parc givla ina dunna: ,,Also, sche ti has da dir insatge, alura di direct a mai." Il vischin da noss partenari d'intervista dumonda per 10 francs. Il chaun da la dunna pischa encunter il mir da la banca chantunala.

L'entrada dal post da polizia è fraida - gest ina buna midada da temperatura envers dadora. "Tge, vus lais savair insatge da Cuira? - Alura stos jau ir per il spezialist”. Il spezialist, in um da ca. 60 onns manegia: “Jau dastg dar nagina infurmaziun, mo il signur Caluori da nus - e lez ha sonda e dumengia liber."-,,E tge pensais vus sco persuna privata da Cuira?" - "Nagut betg in pled!" Nus laschain star per bun e pensain il noss.

En I'Untere Gasse entrain nus en Valentino's Grill nua ch'i dat Kebabs e Falafels gia dapi il 1984. Ussa datti perfin anc ina nova spezialitad: Saluf - ina spezia paun plat da I'Iran. La charta è ina da quellas ch'èn vegnidas fatgas al home-computer e nua che la clip-art gallery ha fatg ses duair. Ins sa chatta sco en vacanzas a la caribica. Il canapé blau sco la mar, en maun il drink "sex on the beach", las glischs resplenda vi da la paraid in muster da sulegl. En quest local ves’ins tut la glieud - davent dal emploià da banca enfin tar il teeni. La musica è pesanta, sintetica e fitg ferma. Daspera èsi però fitg empernaivel ed ils Kebabs e Falafels na chattan propi nagina concurrenza.

Sin' nossa via enavos al punct da partenza entupain nus anc ina africana che maina en franzos la stizun da ses um, divers sursilvans che vivan gia la segunda generaziun a Cuira ed ina clica da Cuira che è stada surstada ch'i dat insumma anc Rumantschs. Turnadas al Postplatz è quel sco mort or. Las stizuns han serrà lur portas, la glieud è ida en la fin d'emna. L'ura da zains gioga la melodia “Chara lingua da la mamma" e nus spetgain enfin che nus pudain passar il mar cun ses dus inslas ed ina parta per l'Engiadina e l'autra per il Grischun central. Noss'impressiun da Cuira è vegnida in zichel pli vasta en quel di ed er nus schain: Nus vegnin franc adina puspè a turnar a Cuira.